ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Μαΐου 1993 για την αποδοχή αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ σχετικά με τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Ουγγαρίας, Πολωνίας και Κροατίας

(93/260/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,

Κατόπιν διαβουλεύσεων στο πλαίσιο της συμβουλευτικής επιτροπής που προβλέπεται από τον κανονισμό (ΕΟΚ) αριθ. 2423/88,

Εκτιμώντας ότι:

(1) Με βάση τα οριστικά συμπεράσματα της Επιτροπής, το Συμβούλιο ενέκρινε τον κανονισμό (ΕΟΚ) αριθ. 1189/93 (2) για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Ουγγαρίας, Πολωνίας και Κροατίας και για την οριστική είσπραξη των προσωρινών δασμών αντιντάμπινγκ.

(2) Αφού κοινοποιήθηκαν τα αποτελέσματα της τελικής έρευνας σε όλους τους ενδιαφερόμενους εξαγωγείς, ορισμένοι από τους εξαγωγείς αυτούς πρότειναν αναλήψεις υποχρεώσεων σύμφωνα με το άρθρο 10 του κανονισμού (ΕΟΚ) αριθ. 2423/88.

(3) Οι εν λόγω αναλήψεις υποχρεώσεων θα έχουν ως αποτέλεσμα την εξάλειψη των επιζήμιων επιπτώσεων των εισαγωγών που αποτέλεσαν αντικείμενο ντάμπινγκ. Όσον αφορά το θέμα αυτό, η Επιτροπή υπενθυμίζει ότι οι κυριότεροι παράγοντες της ζημίας που προκλήθηκε από τις εισαγωγές που αποτέλεσαν αντικείμενο ντάμπινγκ ήταν η ταχεία αύξηση του όγκου των εισαγωγών και η πραγματοποίηση πωλήσεων σε τιμές ιδιαίτερα χαμηλότερες των κοινοτικών. Επιπλέον, η Επιτροπή κρίνει ότι, από διοικητικής πλευράς, θα είναι δυνατόν να ελεγχθεί η τήρηση των αναλήψεων υποχρεώσεων. Επομένως, η Επιτροπή θεωρεί ότι οι αναλήψεις υποχρεώσεων που προτάθηκαν είναι αποδεκτές και ότι η έρευνα σχετικά με τους εν λόγω εξαγωγείς μπορεί να περατωθεί χωρίς την επιβολή δασμών αντιντάμπινγκ.

(4) Αν οι εν λόγω αναλήψεις υποχρεώσεων δεν τηρηθούν ή ανακληθούν από τους εν λόγω εξαγωγείς, η Επιτροπή, σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, μπορεί να επιβάλει προσωρινούς δασμούς με βάση τα αποτελέσματα και τα συμπεράσματα της έρευνας που καθορίζονται στον κανονισμό (ΕΟΚ) αριθ. 1189/93. Εν συνεχεία, μπορούν επίσης να επιβληθούν οριστικοί δασμοί από το Συμβούλιο με βάση τα στοιχεία που έχουν συγκεντρωθεί κατά την παρούσα έρευνα.

(5) Η συμβουλευτική επιτροπή δεν έφερε αντιρρήσεις σχετικά με την αποδοχή των εν λόγω αναλήψεων υποχρεώσεων.

(6) Η ενδιαφερόμενη κοινοτική βιομηχανία ενημερώθηκε για τα κύρια περιστατικά και τις εκτιμήσεις βάσει των οποίων η Επιτροπή προτίθεται να αποδεχθεί τις εν λόγω αναλήψεις υποχρεώσεων και δεν έφερε αντιρρήσεις,

ΑΠΟΦΑΣΙΖΕΙ:

Άρθρο μόνο

Οι αναλήψεις υποχρεώσεων που προτείνουν:

η Ουγγαρία:

Csepel Tube Works, Budapest-

η Πολωνία:

Centrozap, Foreign Trade Company Ltd., Katowice,

Huta Andrzej, Zawadzkie,

Stalexport, Foreign Trade Enterprise, Katowice,

Huta im M. Buczka, Sosnowiec,

Huta Czestochowa, Czestochowa,

Huta Jednosc, Siemianowice Sl.,

Huta Batory s.a., Chorzow-

η Κροατία:

Zeljezara Sisak, Sisak Steel Pipe Works, Zagreb

στο πλαίσιο της διαδικασίας αντιντάμπινγκ σχετικά με τις εισαγωγές ορισμένων σωλήνων κάθε είδους χωρίς συγκόλληση, από σίδηρο ή μη κραματοποιημένο χάλυβα, καταγωγής Ουγγαρίας, Πολωνίας και Κροατίας, που υπάγονται στους κωδικούς ΣΟ 7304 10 10, 7304 10 30, 7304 31 99, 7304 39 91 και 7304 39 93, γίνονται αποδεκτές.

Οι εν λόγω αναλήψεις υποχρεώσεων αρχίζουν να ισχύουν την ημέρα της έναρξης ισχύος του οριστικού δασμού. Εφαρμόζονται για όλες τις αποστολές που τίθενται σε ελεύθερη κυκλοφορία στην Κοινότητα από την 1η Ιανουαρίου 1993.

Βρυξέλλες, 14 Μαΐου 1993.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) Βλέπε σελίδα 34 της παρούσας Επίσημης Εφημερίδας.